Dôvodová správa

I.

Všeobecná časť

V právnom poriadku Slovenskej republiky je v súčasnosti problematika ochrany vnútorného  trhu  pred  falzifikátmi  a  nedovolenými  napodobeninami   upravená  v zákone č. 271/2001 Z. z. o opatreniach proti porušovaniu práv duševného vlastníctva pri dovoze, vývoze a spätnom vývoze tovaru. Zákon nadobudol účinnosť 1. augusta 2001.

Vzhľadom na skutočnosť, že právne  predpisy ES upravujúce ochranu práv duševného vlastníctva pri dovoze, vývoze a spätnom vývoze tovaru boli novelizované a dňa 22. 7. 2003 bolo prijaté nové nariadenie Rady upravujúce túto oblasť, je potrebné na tieto zmeny reagovať. 

Návrh zákona o opatreniach proti porušovaniu práv duševného vlastníctva pri dovoze, vývoze a spätnom vývoze tovaru vychádza z Dohovoru TRIPS, ale najmä z týchto základných dokumentov Európskych spoločenstiev:
-	nariadenie  rady č. 3295/1994 zo dňa 22. decembra 1994 ustanovujúce opatrenia proti prepusteniu falšovaného a nelegálne rozmnoženého tovaru do voľného obehu, na vývoz alebo spätný vývoz a proti jeho vstupu do režimu  s podmienečným oslobodením od cla (OJ L 341, 30/12/1994);
-	nariadenie rady č. 241/1999 zo dňa 25. januára 1999, ktorým sa mení nariadenie rady č. 3295/1994 (OJ L 027, 2/02/1999);
-	nariadenie rady č. 806/2003 zo dňa 14. 4. 2003 upravujúce rozhodnutie č. 468/1999 (ES) o opatreniach, ktoré sa týkajú výborov, ktoré pomáhajú komisii pri uplatňovaní jej kompetencií ustanovených v nástrojoch rady prijatých v súlade s konzultačnými postupmi (kvalifikovaná väčšina) (OJ L 122, 16/05/2003);
-	nariadenie komisie č. 1367/1995 zo dňa 16. júna 1995 zakotvujúceho ustanovenia pre realizáciu nariadenia rady č. 3295/1994 (OJ L 133, 17/07/1995),
-	nariadenie komisie č. 2549/1999 zo dňa 2. decembra 1999, ktorým sa mení nariadenie komisie č. 1367/1995, zakotvujúce ustanovenia pre realizáciu nariadenia rady č. 3295/1994 (OJ L 308, 02/12/1999),
-	nariadenie rady č. 1383/2003 zo dňa 22. júla 2003 o postupe colných orgánov pri tovare podozrivom z porušovania niektorých práv duševného vlastníctva a opatreniach pri tovare, ktorým sa tieto práva porušujú (OJ L 196, 02/08/2003).

Cieľom navrhovanej úpravy je dosiahnuť na colnej hranici ochranu pred dovozom, vývozom alebo spätným vývozom falzifikátov a nedovolených napodobenín, a tým eliminovať škody spôsobené majiteľom, resp. držiteľom autorského práva, práva príbuzného autorskému právu, majiteľom patentu, autorského osvedčenia, priemyselného vzoru, úžitkového vzoru, ale aj výrobcom a predajcom, dodržiavajúcim zákony. Navrhované opatrenia negatívne neovplyvnia slobodu legitímneho obchodu.

Keďže komplexná úprava právnych vzťahov týkajúcich sa ochrany práv duševného vlastníctva súvisiace s prepravou tovaru cez colnú hranicu je zakotvená v sekundárnych prameňoch práva ES a vzhľadom na navrhovaný dátum nadobudnutia účinnosti uvedeného návrhu zákona ku dňu vstupu Slovenskej republiky do Európskej únie, tento návrh upravuje špecifiká a odlišnosti, ktoré Slovenská republika ako budúci členský štát je oprávnená, resp. povinná riešiť vo svojich vnútroštátnych právnych predpisoch.

Predkladaný návrh zákona sa netýka hospodárskych, sociálnych, pracovných a mzdových podmienok, ani iných dôležitých záujmov zamestnancov a zamestnávateľov, preto nie je potrebné prerokovať uvedený materiál v Rade hospodárskej a sociálnej dohody Slovenskej republiky.

	Návrh zákona nepredpokladá zvýšené nároky na štátny rozpočet, nebude mať vplyv na obyvateľov, hospodárenie podnikateľskej sféry a iných právnických osôb, nebude mať environmentálny vplyv, ani vplyv na zamestnanosť. Z uvedeného dôvodu nebolo potrebné vypracovať doložku finančných, ekonomických, environmentálnych vplyvov a vplyvov na zamestnanosť.
	
Návrh zákona je v súlade s Ústavou Slovenskej republiky a medzinárodnými zmluvami v oblasti obchodu s tovarom v styku so zahraničím, ktorými je Slovenská republika viazaná.

Doložka zlučiteľnosti 

návrhu zákona o opatreniach proti porušovaniu práv duševného vlastníctva pri dovoze, vývoze a spätnom vývoze tovaru
s právom Európskych spoločenstiev a s právom Európskej únie

1.  Navrhovateľ zákona:

	Vláda Slovenskej republiky.

2.  Názov návrhu zákona:

	Zákon o opatreniach proti porušovaniu práv duševného vlastníctva pri dovoze, vývoze a spätnom vývoze tovaru

3.   Záväzky Slovenskej republiky vo vzťahu k Európskym spoločenstvám a Európskej únii:
		
a)	Problematika návrhu zákona patrí medzi prioritné oblasti aproximácie práva uvedené v článku 70 Európskej dohody o pridružení – colné právo a právo duševného vlastníctva. 

Z hľadiska Národného programu pre prijatie acquis communautaire oblasť práva obchodných spoločností a colná oblasť patria medzi prioritné oblasti aproximácie práva – kapitola č. 5 - Právo obchodných spoločností a kapitola č. 25 – Colná únia. Je tiež prioritou podľa Partnerstva pre vstup a je obsiahnutá v screeningovej kapitole č. 5 – Právo obchodných spoločností a kapitole č. 25 – Colná únia.

Problematika návrhu zákona patrí medzi priority odporúčané v Príprave asociovaných krajín strednej a východnej Európy na integráciu do vnútorného trhu Európskej únie – Biela kniha – kapitola č. 19 – Duševné, priemyselné a obchodné vlastníctvo a kapitola č. 21 – Colná únia.

b)	Kapitola č. 25 – Colná únia bola otvorená 24. októbra 2000 a predbežne uzatvorená 12. júna 2001. Slovenská republika deklarovala, že akceptuje acquis v kapitole č. 25 – Colná únia a k cieľovému dátumu vstupu SR do EÚ je pripravená acquis v tejto oblasti v plnom rozsahu implementovať, vrátane personálneho dobudovania colnej správy.

4.    Problematika návrhu zákona:

a)	je upravená v práve Európskych spoločenstiev:
-	v Hlave IX Zmluvy o založení ES v amsterdamskom znení – Spoločná obchodná politika, najmä čl. 133, čiastočne tiež čl. 134,
-	v nariadení rady č. 3295/94 zo dňa 22. decembra 1994 ustanovujúcom opatrenia proti prepusteniu falšovaného a nelegálne rozmnoženého tovaru do voľného obehu, na vývoz alebo spätný vývoz a proti jeho vstupu do režimu s podmienečným oslobodením od cla (OJ L 341, 30/12/1994),
-	v nariadení komisie č. 1367/95 zo dňa 16. júna 1995 zakotvujúcom ustanovenia na realizáciu nariadenia rady (ES) č. 3295/94 ustanovujúceho opatrenia proti prepusteniu falšovaného a nelegálne rozmnoženého tovaru do voľného obehu, na vývoz alebo spätný vývoz a proti jeho vstupu do režimu s podmienečným oslobodením od cla (OJ L 133, 17/07/1995),
-	v nariadení rady č. 241/99 zo dňa 25. januára 1999, ktorým sa mení nariadenie rady č. 3295/94 ustanovujúce opatrenia proti prepusteniu falšovaného a nelegálne rozmnoženého tovaru do voľného obehu, na vývoz alebo spätný vývoz a proti jeho vstupu do režimu s podmienečným oslobodením od cla (OJ L 027,  02/02/1999),
-	v nariadení rady č. 806/2003 zo dňa 14. apríla 2003 upravujúce rozhodnutie č. 468/1999 (ES) o opatreniach, ktoré sa týkajú výborov, ktoré pomáhajú komisii pri uplatňovaní jej kompetencií ustanovených v nástrojoch rady prijatých v súlade s konzultačnými postupmi (kvalifikovaná väčšina) (OJ L 122, 16/05/2003);
-	v nariadení komisie č. 2549/1999 zo dňa 2. decembra 1999, ktorým sa mení nariadenie komisie č. 1367/95 zakotvujúce ustanovenia na realizáciu nariadenia rady č. 3295/94 ustanovujúceho opatrenia proti prepusteniu falšovaného a nelegálne rozmnoženého tovaru do voľného obehu, na vývoz alebo spätný vývoz a proti jeho vstupu do režimu s  podmienečným oslobodením od cla (OJ L 308, 02/12/1999),
-	v nariadení rady č. 1383/2003 zo dňa 22. júla 2003 o postupe colných orgánov  pri tovare podozrivom z porušovania niektorých práv duševného vlastníctva a opatreniach pri tovare, ktorým sa tieto  práva porušujú ( OJ L 196, 02/08/2003).

Nariadenie rady č. 3295/94 ustanovujúce opatrenia proti prepusteniu falšovaného a nelegálne rozmnoženého tovaru do voľného obehu, na vývoz alebo spätný vývoz a proti jeho vstupu do režimu s podmienečným oslobodením od cla (OJ L 341, 30/12/1994), stanovuje podmienky, za ktorých majú konať colné orgány, ak je tovar podozrivý z toho, že je falzifikát alebo nedovolená napodobenina. Definuje termíny ako je falzifikát, nedovolená napodobenina. Stanovuje postup pri konaní colných orgánov, náležitosti žiadosti o začatie konania, podmienky, ktorými sa riadi konanie colných orgánov pri prijatí opatrenia.

Nariadenie komisie č. 1367/95 zakotvujúce ustanovenia na realizáciu nariadenia rady (ES) č. 3295/94 ustanovujúceho opatrenia proti prepusteniu falšovaného a nelegálne rozmnoženého tovaru do voľného obehu, na vývoz alebo spätný vývoz a proti jeho vstupu do režimu s podmienečným oslobodením od cla (OJ L 133, 17/07/1995), stanovuje osobu – držiteľa práva, ktorá je oprávnená požiadať colné orgány o prijatie opatrenia. Ďalej uvádza bližšie údaje o tovare, ktorý by pomohol odlíšiť ho od tovaru, ktorý je chránený právami duševného vlastníctva.

Nariadenie rady č. 241/99, ktorým sa mení nariadenie rady č. 3295/94 ustanovujúce opatrenia proti prepusteniu falšovaného a nelegálne rozmnoženého tovaru do voľného obehu, na vývoz alebo spätný vývoz a proti jeho vstupu do režimu s podmienečným oslobodením od cla (OJ L 027, 02/02/1999), stanovuje podmienky, za ktorých môžu colné orgány začať správne konanie, ak ide o tovar, pri ktorom existuje podozrenie, že je tovarom porušujúcim právo duševného vlastníctva – falzifikát, tovar a balenia opatrené bez oprávnenia ochrannou známkou, ktorá bola právoplatne zaregistrovaná a pridelená inému tovaru, akýkoľvek symbol ochrannej známky, baliaci materiál opatrený ochrannými známkami falzifikátu, pirátsky tovar a tovar porušujúci udelené patenty.

Nariadenie rady č. 806/2003 upravujúce rozhodnutie č. 468/1999 (ES) o opatreniach, ktoré sa týkajú výborov, ktoré pomáhajú komisii pri uplatňovaní jej kompetencií ustanovených v nástrojoch rady prijatých v súlade s konzultačnými postupmi (kvalifikovaná väčšina) (OJ L 122, 16/05/2003), novelizuje článok 12 a 13 nariadenia rady č. 3295/94 ustanovujúceho opatrenia proti prepusteniu falšovaného a nelegálne rozmnoženého tovaru do voľného obehu, na vývoz alebo spätný vývoz a proti jeho vstupu do režimu s  podmienečným oslobodením od cla.

Nariadenie komisie č. 2549/1999, ktorým sa mení nariadenie komisie č. 1367/95 zakotvujúce ustanovenia na realizáciu nariadenia rady č. 3295/94 ustanovujúceho opatrenia proti prepusteniu falšovaného a nelegálne rozmnoženého tovaru do voľného obehu, na vývoz alebo spätný vývoz a proti jeho vstupu do režimu s  podmienečným oslobodením od cla (OJ L 308, 02/12/1999), upravuje náležitosti žiadosti o prijatie opatrenia preukazujúce skutočnosť, že žiadateľ je majiteľom práva duševného vlastníctva. Teda dôkaz o registrácii, akýkoľvek dôkaz o autorstve, počet kópií, spôsob vyplnenia tlačív.

Nariadenie rady č. 1383/2003 o postupe colných orgánov  pri tovare podozrivom z porušovania niektorých práv duševného vlastníctva a opatreniach pri tovare, ktorým sa tieto  práva porušujú (OJ L 196, 02/08/2003), upravuje podmienky, za ktorých prijímajú colné orgány opatrenia proti porušovaniu práv duševného vlastníctva pri tovare, ktorý je falzifikátom alebo nedovolenou napodobeninou. 

Preklady uvedených nariadení sa nachádzajú v databáze Centrálnej prekladateľskej jednotky Úradu vlády SR Inštitútu pre aproximáciu práva. Okrem nariadenia  rady č. 1383/2003 sú preložené a zrevidované. V elektronickej podobe je možné si ich vyhľadať na internetovej stránke www.aprox.government.gov.sk.

	V návrhu zákona o opatreniach proti porušovaniu práv duševného vlastníctva pri dovoze, vývoze a spätnom vývoze tovaru sa upravujú, resp. podrobnejšie upravujú tie inštitúty colného práva, práva a povinnosti colných orgánov a účastníkov colného konania a iných fyzických osôb a právnických osôb, s úpravou ktorých colné predpisy spoločenstva počítajú, resp. takúto úpravu pripúšťajú.
	
d)	nie je upravená v práve Európskej únie.

5.  Stupeň zlučiteľnosti návrhu zákona s právom Európskych spoločenstiev a právom Európskej únie:

a)	Úplná 

6. Gestor:

	Bezpredmetné.

7. Účasť expertov pri príprave návrhu zákona a ich stanovisko k zlučiteľnosti s právom Európskych spoločenstiev a právom Európskej únie:

 	Pri príprave návrhu zákona sa nezúčastnili experti.

II.

   Osobitná časť

K § 1:

Úvodné  ustanovenie pozitívne vymedzuje predmet úpravy zákona, upravujúceho podmienky, za ktorých sa prijímajú opatrenia, ak existuje podozrenie (na základe podanej žiadosti oprávnenej osoby uvedenej v § 2 písm. a) o prijatie opatrenia alebo v konaní ex offo), že tovar, ktorý bol navrhnutý do uvedených colných režimov, alebo na  ktorý je podaná žiadosť na spätný vývoz, alebo ktorý je navrhnutý  alebo prepustený do niektorého z colných režimov s podmienečným oslobodením od dovozného cla, alebo ktorý vstupuje do slobodného pásma alebo do slobodného skladu, je umiestnený v slobodnom pásme alebo v slobodnom sklade alebo opúšťa slobodné pásmo alebo slobodný sklad, alebo je odhalený pri vykonávaní colného dohľadu alebo kontroly, je falzifikát alebo nedovolená napodobenina. Súčasne upravuje otázku oprávnenia nariadiť zničenie alebo iné znehodnotenie tovaru, ktorý je podľa právoplatného rozhodnutia súdu uznaný za falzifikát alebo nedovolenú napodobeninu, ako aj otázku prejednávania priestupkov a iných správnych deliktov podľa tohto zákona.

K § 2:

Cieľom ustanovenia je vymedziť obsah  a definovať na účely tohto zákona základné pojmy, ktoré neupravujú právne predpisy ES. 
Pojmom „oprávnená osoba“ sa vymedzuje okruh osôb – majiteľov práv alebo nositeľov práv vyplývajúcich z predpisov v oblasti duševného vlastníctva, ktorých práva môžu byť spôsobom uvedeným v tomto zákone dotknuté. 
Za „inú osobu“, ktorá sa môže domáhať ochrany práv podľa tohto zákona, sa považuje napríklad advokát alebo komerčný právnik, ktorý svoje oprávnenie preukazuje  splnomocnením, prípadne držiteľ licencie, ktorý je zmluvne zaviazaný chrániť vo svojom mene práva k ochrannej známke.
Zároveň sa vymedzuje pojem „držiteľ tovaru“.

K § 3:

V nariadení rady č. 3295/94 ustanovujúcom opatrenia proti prepusteniu falšovaného a nelegálne rozmnoženého tovaru do voľného obehu, na vývoz alebo spätný vývoz a proti jeho vstupu do režimu s podmienečným oslobodením od cla (ďalej len „základné nariadenie“) sa vymedzuje oprávnenie osoby požiadať colný úrad o prijatie opatrenia (realizácia dispozičnej zásady vo vzťahu k začatiu konania), ktorým sa má zabrániť porušovaniu práva duševného vlastníctva. V § 3 návrhu zákona sa ustanovuje vecná príslušnosť Colného riaditeľstva SR (ďalej len „colné riaditeľstvo“) ako orgánu príslušného na podanie uvedenej žiadosti. Oprávnená osoba môže požiadať o prijatie opatrenia podaním žiadosti. Žiadosť možno podať písomne alebo prostredníctvom zariadenia na spracovanie a prenos údajov.
Oprávnená osoba podáva žiadosť, doklady a údaje uvedené v tomto ustanovení v slovenskom jazyku. V prípade ich predloženia v cudzom jazyku, je povinná pripojiť ich úradne overený preklad. Počas celého konania  je oprávnená osoba povinná poskytovať colným orgánom súčinnosť. 

K § 4:

V nariadení rady č. 1383/2003 zo dňa 22. júla 2003 o postupe colných orgánov  pri tovare podozrivom z porušovania niektorých práv duševného vlastníctva a opatreniach pri tovare, ktorý tieto  práva porušuje, ktorým sa s účinnosťou od 1. 7. 2004 zrušuje základné nariadenie, sa zároveň zakotvuje povinnosť oprávnenej osoby priložiť k podanej žiadosti písomné vyhlásenie o tom, že preberá zodpovednosť za škodu, ktorá by prijatím opatrenia mohla vzniknúť. V tomto vyhlásení sa tiež zaväzuje uhradiť náklady, ktoré vzniknú v súvislosti s prijatím opatrenia. Uvedené nariadenie dereguluje oprávnenie ustanoviť formu tohto vyhlásenia na legislatívu členských štátov, čoho reflexiou je ustanovenie § 4.

K § 5:

Colné riaditeľstvo žiadosti nevyhovie, ak žiadosť nespĺňa náležitosti ustanovené v základnom nariadení. O nevyhovení žiadosti vydá colné riaditeľstvo písomné rozhodnutie. Proti tomuto rozhodnutiu sa môže žiadateľ v lehote 15 dní od doručenia rozhodnutia odvolať na Ministerstvo financií Slovenskej republiky prostredníctvom colného riaditeľstva. 

K § 6:

Toto ustanovenie upravuje postup colného úradu v konaní ex offo, ak má colný úrad pri tovare, ktorý podlieha colnému dohľadu podozrenie, že tovar je falzifikát alebo nedovolená napodobenina. Ide o prípady, kedy oprávnená osoba ešte nepodala žiadosť o prijatie opatrenia alebo colné riaditeľstvo neoznámilo príslušnému colnému úradu, že je potrebné prijať opatrenie. Colný úrad je oprávnený požiadať oprávnenú osobu o poskytnutie informácií potrebných na potvrdenie, resp. vyvrátenie podozrenia. V prípade potvrdenia podozrenia colný úrad vydá rozhodnutie o zaistení takéhoto tovaru podľa ustanovení základného nariadenia. Proti tomuto rozhodnutiu sa môže držiteľ tovaru odvolať v lehote troch pracovných dní odo dňa jeho doručenia. Vzhľadom na účel zaistenia je suspenzívny účinok podaného odvolania vylúčený.
Colný úrad vráti tovar osobe, ktorej bol zaistený, v prípade nepodania žiadosti o prijatie opatrenia podľa základného nariadenia alebo v prípade, ak zaistený tovar už nie je potrebný na ďalšie konanie, a ak neprichádza do úvahy jeho prepadnutie alebo zhabanie v konaní o priestupku alebo inom správnom delikte podľa tohto zákona, alebo sa nezničil spôsobom uvedeným v tomto zákone.

K § 7:

Stanovuje sa, že colný úrad pri uskladnení tovaru v čase prerušenia colného konania alebo zaistenia tovaru postupuje podľa ustanovení o dočasnom uskladnení, ktoré sú upravené v nariadení rady (EHS) č. 2913/92 z 12. októbra 1992, ktorým sa ustanovuje Colný kódex spoločenstva (ďalej len „colný kódex“). 

K § 8:

Ustanovuje sa postup colného úradu v prípade, že súd rozhodol, že tovar je falzifikát alebo nedovolená napodobenina. 

K § 9:

Ustanovenie upravuje postup colného úradu, ktorý v prípade, že súd právoplatne rozhodol, že tovar je falzifikát alebo nedovolená napodobenina, a ak colný úrad nerozhodol o jeho prepadnutí alebo o uložení ochranného opatrenia - zhabaní tovaru podľa tohto zákona, 
podľa odseku 1 písm. a) môže na návrh oprávnenej osoby alebo z vlastného podnetu rozhodnúť, aby držiteľ tovaru tento tovar zničil na vlastné náklady pod colným dohľadom; v rozhodnutí colný úrad určí lehotu na zničenie tovaru.
	Podľa odseku 1 písm. b) rozhodne colný úrad o zničení falzifikátov alebo nedovolených napodobenín a zabezpečí ich zničenie, v prípade, že mu nie je známy ich držiteľ; o zničení falzifikátov alebo nedovolených napodobením je colný úrad povinný vyhotoviť záznam.
V prípade, ak držiteľ tovaru nezničí na vlastné náklady v lehote určenej colným úradom falzifikát alebo nedovolenú napodobeninu, colný úrad môže vydať rozhodnutie o odňatí a zničení tovaru na náklady držiteľa tovaru. Držiteľ tovaru je povinný uhradiť náklady spojené s odňatím a zničením tovaru do 30 dní odo dňa doručenia rozhodnutia colného úradu. V rozhodnutí colný úrad určí výšku nákladov.
Zákon umožňuje držiteľovi tovaru prenechať tovar v prospech štátu, ak tým štátu nevzniknú neprimerané náklady. 
Za podmienok uvedených v odseku 4 colný úrad prijme iné opatrenie na ochranu práv oprávnenej osoby tak, aby držiteľ tovaru nemal ekonomický prospech z obchodnej operácie s týmto tovarom ( napr. z jeho predaja).

K § 10: 

	Navrhované znenie § 10 umožňuje colnému úradu za ďalej ustanovených podmienok bezodplatne poskytnúť na humanitárne účely tovar, o ktorom súd rozhodol, že je falzifikát alebo nedovolená napodobenina a colný úrad vyslovil jeho prepadnutie alebo zhabanie. Navrhuje sa, aby nadobúdateľom takéhoto tovaru boli zariadenia alebo organizácie pôsobiace v oblasti sociálnej starostlivosti, v zdravotníctve a v školstve, napr. detským domovom, domovom dôchodcov a pod., ako aj iným právnickým osobám. Predpokladá sa, že pôjde o tie druhy výrobkov, ktoré sú nevyhnutné na zabezpečenie základných potrieb, t. j. textil, obuv a pod. Pri poskytovaní tovaru bude colný úrad postupovať podľa poradia prijatých žiadostí. Cieľom navrhovanej úpravy je umožniť využitie takéhoto tovaru na humanitárne účely, pretože podľa platnej právnej úpravy by colný úrad takýto tovar zničil.
	Zároveň sa navrhuje, aby o poskytnutí takéhoto tovaru bola uzavretá písomná zmluva, z ktorej bude zrejmé komu, kedy a na aké účely sa tovar poskytuje, ako aj druh a množstvo poskytnutého tovaru. Neoddeliteľnou súčasťou je aj upozornenie o následkoch porušenia povinností nadobúdateľom.
	V odseku 4 sú presne vymedzené povinnosti nadobúdateľa tovaru. Ide predovšetkým o odstránenie ochranných známok, vrátane ich zničenia, ako aj vykonanie iných úprav tovaru bez porušenia práv duševného vlastníctva, a to na náklady nadobúdateľa tovaru, obmedzenie použiť tovar len na humanitárne účely, o riadnu evidenciu takéhoto tovaru, jeho ochranu pred zničením alebo stratou tým, že bude uložený a uschovaný v zabezpečených miestnostiach, skladoch a pod.
	Kontrolu nad dodržiavaním podmienok vyplývajúcich zo zmluvy bude vykonávať colný úrad.
	Súčasne sa nadobúdateľovi tovaru ukladá povinnosť viesť počas presne stanovenej doby evidenciu o tom, ako s tovarom naložil. Cieľom je zabrániť opätovnému odplatnému aj bezodplatnému uvedeniu tovaru do obchodného styku. Z uvedeného dôvodu je aj obmedzené poskytovanie tovaru a jeho použitie len na území Slovenskej republiky.

K § 11:
	
V ustanovení sú taxatívne vymedzené znaky skutkových podstát, naplnením ktorých dochádza k spáchaniu priestupku alebo iného správneho deliktu.

K § 12:

Toto ustanovenie vymedzuje, že osobou zodpovednou za spáchanie priestupku je fyzická osoba, ktorá zákon poruší niektorým zo spôsobov uvedených v § 11, ak nejde o trestný čin.  Na zodpovednosť za priestupok stačí zavinenie z nedbanlivosti.
Zákon stanovuje, že sa na priestupky a na ich prejednávanie colnými orgánmi vzťahuje všeobecný predpis o priestupkoch - zákon Slovenskej národnej rady č. 372/1990 Zb. o priestupkoch v znení neskorších predpisov ( ďalej len „zákon o priestupkoch“), ak tento zákon neustanovuje inak.

K § 13:

	Uvádzajú sa druhy sankcií za priestupok – pokuta a prepadnutie tovaru, ktoré ukladá colný úrad rozhodnutím. 
		
K § 14:

	Upravuje sa otázka ukladania jednej zo sankcií za priestupok – pokuty, jej výška s určením, za aké porušenie tohto zákona ju možno uložiť, lehota, do ktorej v uvedených prípadoch možno pokutu uložiť, ako aj splatnosť pokuty. Súčasne sa stanovuje, že výnosy z pokút sú príjmom štátneho rozpočtu. 
Pri určení výšky pokuty colný úrad v súlade so zákonom o priestupkoch prihliada na závažnosť, spôsob, čas trvania a následky protiprávneho konania.

K § 15:

	Upravuje sa problematika uloženia sankcie prepadnutia tovaru za spáchaný priestupok, ktorú možno uložiť za podmienok uvedených v zákone.
V súlade so zákonom o priestupkoch, sankciu prepadnutie tovaru nemožno uložiť, ak je hodnota tovaru v nápadnom nepomere k povahe a závažnosti priestupku. Vlastníkom prepadnutého tovaru sa stáva štát. Sankciu prepadnutie tovaru možno uložiť samostatne alebo spolu s pokutou.  

K § 16:

	Riešia sa podmienky, za ktorých môže colný úrad uložiť ochranné opatrenie – zhabanie tovaru. Na rozdiel od zákona o priestupkoch možno tovar zhabať aj v prípade, že osoba nie je známa. Súčasne vychádzajúc zo zákona o priestupkoch, o zhabaní tovaru nemôže colný úrad rozhodnúť, ak od spáchania priestupku uplynuli dva roky. Vlastníkom zhabaného tovaru sa stáva štát.

K § 17:

V ustanovení § 17 sa upravuje miestna príslušnosť colného úradu pri prejednávaní priestupku. Priestupok prejednáva príslušný colný úrad, v ktorého územnom obvode má fyzická osoba, ktorá sa dopustila priestupku, trvalý pobyt. Ak nemá fyzická osoba trvalý pobyt v Slovenskej republike, príslušným colným úradom na prejednanie priestupku je colný úrad, v ktorého územnom obvode bol priestupok zistený.

K § 18:

Ustanovenie vymedzuje, že osobou zodpovednou zo spáchania iného správneho deliktu je právnická osoba a fyzická osoba - podnikateľ, ktorá konaním alebo opomenutím poruší tento zákon niektorým zo spôsobov uvedených v § 11. 

K § 19:

Upravujú sa druhy sankcií, ktoré možno uložiť za iný správny delikt (pokuta a prepadnutie tovaru). 

K § 20:

Podrobnejšie sa upravuje otázka ukladania jednej zo sankcií za iný správny delikt – pokuty, jej výška s ohľadom na naplnenie skutkovej podstaty podľa tohto zákona, ďalej lehota, do ktorej možno pokutu uložiť, ako aj splatnosť pokuty. Ustanovenie upresňuje pojmy „opakované porušenia tohto zákona“ a „porušenie tohto zákona vo väčšom rozsahu“ (v súvislosti s takýmto konaním sa zvyšuje aj výška pokuty). Súčasne sa uvádza, na ktoré skutočnosti colný úrad prihliada pri určení výšky pokuty za iný správny delikt. Ustanovuje sa, že výnosy z pokút sú príjmom štátneho rozpočtu.

K § 21:

Upravuje sa problematika uloženia sankcie prepadnutie tovaru za spáchaný iný správny delikt, ktorú možno uložiť za podmienok uvedených v zákone.
Vlastníkom prepadnutého tovaru sa stáva štát. Sankciu prepadnutie tovaru možno uložiť samostatne alebo spolu s pokutou.  

K § 22:

Ustanovujú sa podmienky, za ktorých môže colný úrad uložiť ochranné opatrenie - zhabanie tovaru. Pripúšťa sa možnosť podania odvolania proti rozhodnutiu o zhabaní tovaru. Stanovuje sa lehota, po uplynutí ktorej už nemožno rozhodnúť o zhabaní tovaru. Vlastníkom zhabaného tovaru sa stáva štát.

K § 23:

Ustanovuje sa miestna príslušnosť colného úradu pri prejednávaní iného správneho deliktu podľa tohto zákona. Na prejednanie iného správneho deliktu je príslušný colný úrad, v ktorého územnom obvode má dotknutá osoba, jej organizačná zložka, prevádzkáreň sídlo alebo miesto podnikania.
V prípade, ak táto osoba nemá sídlo alebo miesto podnikania v Slovenskej republike, iný správny delikt prejednáva colný úrad, v ktorého územnom obvode bol iný správny delikt zistený.

K § 24:

V navrhovanom znení § 24 sa rieši otázka postupu colného úradu, ktorý na náklady osoby, ktorá sa dopustila priestupku alebo iného správneho deliktu podľa tohto zákona, pri prepadnutom tovare alebo zhabanom tovare zabezpečí odstránenie ochranných známok z takéhoto tovaru, ak boli ochranné známky umiestnené na inom tovare, ako na tovare, pre ktorý bola ochranná známka zapísaná, vykonanie úprav takéhoto tovaru tak, aby tento bolo možné predať bez porušenia práv duševného vlastníctva, alebo zničenie prepadnutého tovaru alebo zhabaného tovaru.

K § 25:

	V odsekoch 1 a 2 sa ustanovuje, že náklady podľa § 24, ako aj osobu povinnú ich uhradiť určí colný úrad rozhodnutím. Tieto náklady sú splatné do 30 dní odo dňa doručenia rozhodnutia o ich určení.
	V súlade s článkom 6 ods. 1 nariadenia rady č. 1383/2003 v spojení s § 4 tohto návrhu zákona bude žiadateľ od 1. 7. 2004 povinný k žiadosti o prijatie opatrenia priložiť písomné vyhlásenie, v ktorom sa okrem iného zaviaže, že uhradí náklady, ktoré vzniknú v súvislosti s prijatím opatrenia. Podľa navrhovaného znenia odseku 3 výšku týchto nákladov určí colný úrad rozhodnutím; tieto náklady sú splatné do 30 dní.  

K § 26:

Ustanovuje sa subsidiárne použitie zákona č. 71/1967 Zb. o správnom konaní v prípadoch, ak tento zákon neustanovuje inak. 

K § 27:

Ustanovenie upravuje v súlade so základným nariadením postup colného riaditeľstva, ktoré v prípade, že podaná žiadosť na prijatie opatrenia spĺňa náležitosti ustanovené v základnom nariadení, vyzve oprávnenú osobu, aby do 15 dní odo dňa doručenia výzvy poskytla primerané zabezpečenie („zabezpečenie oprávnenej osoby“). Zabezpečením oprávnenej osoby sa rozumie peňažná suma alebo jej ekvivalent. Výška zabezpečenia oprávnenej osoby má byť primeraná na úhradu nákladov colných orgánov (colných úradov a colného riaditeľstva) spojených s uplatňovaním opatrenia a prípadne spôsobenej škody alebo nemajetkovej ujmy. Výška sumy zabezpečenia by však nemala znemožniť oprávnenej osobe účelne si uplatniť práva podľa tohto zákona, čo sa premieta do práva oprávnenej osoby podať proti výške zabezpečenia námietky.
Ďalej sa uvádza, že prostriedky zo zabezpečenia oprávnenej osoby možno na náhradu škody alebo nemajetkovej ujmy použiť len na základe právoplatného rozhodnutia súdu. Colné riaditeľstvo je povinné prostriedky zo zabezpečenia oprávnenej osoby bez zbytočného odkladu uvoľniť alebo vrátiť, v prípade, že nevznikli náklady colných orgánov spojené s uplatňovaním opatrenia, škoda alebo nemajetková ujma. 
V odseku 7 je upravený postup colného riaditeľstva pri zasielaní oznámenia (ktoré nemá formu rozhodnutia) príslušnému colnému úradu o potrebe prijať opatrenie po tom, čo oprávnená osoba poskytla zabezpečenie oprávnenej osoby. V oznámení colné riaditeľstvo určí lehotu, počas ktorej sa má prijaté opatrenie uplatňovať a bez zbytočného odkladu informuje oprávnenú osobu o zaslaní oznámenia príslušnému colnému úradu.

K § 28:

Ustanovenie odseku 1 rieši povinnosť oprávnenej osoby nahradiť skutočné náklady colných orgánov spojené s uplatňovaním opatrenia. Náklady, ktoré uhradila oprávnená osoba spôsobom uvedeným v odseku 1 sa považujú za náklady potrebné na účelné uplatňovanie práva podľa § 142 Občianskeho súdneho poriadku.

K § 29 a 30:

	Podľa intertemporálnych ustanovení § 29 a 30 sa na konanie začaté pred 1. májom 2004, ako aj na lehoty, ktoré začali plynúť pred 1. májom 2004 a na lehoty na uplatnenie práv podľa doterajších predpisov, aj keď začnú plynúť po tomto dni, použije zákon č. 271/2001 Z. z. o opatreniach proti porušovaniu práv duševného vlastníctva pri dovoze, vývoze a spätnom vývoze tovaru.

K § 31:

		Zrušuje sa v súčasnosti platný a účinný zákon č. 271/2001 Z. z. 

K § 32:

	Účinnosť zákona sa navrhuje 1. mája 2004, t. j. ku dňu vstupu Slovenskej republiky do Európskej únie. Posun účinnosti § 4 a § 25 ods. 3 a 4 a strata účinnosti § 27 a 28 k 1. júlu 2004 vyplýva z prijatia nariadenia rady č. 1383/2003, ktoré nadobudne účinnosť k tomuto dňu.